เร่งส่งเสริมอุตสาหกรรมคอนเทนต์ หลังคนไทยเกิดกระแสนิยมการรับชมแบบสตรีมมิ่งกว่า 11 ล้านคน
นางยุพา ทวีวัฒนะกิจบวร ปลัดกระทรวงวัฒนธรรม กล่าวว่า จากการจัดเสวนาและอบรมเชิงปฏิบัติการด้านภาพยนตร์ โดยมีผู้ประกอบการภาพยนตร์ทั้งไทยและต่างประเทศเข้าร่วม ซึ่งร่วมมือกับสมาคมผู้สร้างภาพยนตร์แห่งสหรัฐอเมริกา และสมาพันธ์สมาคมภาพยนตร์แห่งชาติ จัดขึ้นเพื่อแลกเปลี่ยนความรู้ในด้านภาพยนตร์และคอนเทนต์ไทย ซึ่งถือเป็นอุตสาหกรรมที่สร้างเม็ดเงิน ขับเคลื่อนนโยบาย soft power ของรัฐบาลเพื่อสร้างอิทธิพลต่อผู้บริโภคผ่านการแทรกซึมทางความคิดและวัฒนธรรม โดยอุตสาหกรรมคอนเทนต์ของไทยสร้างได้ไม่ต่ำกว่า 2 แสนล้านบาท จากความนิยมการรับชมแบบสตรีมมิ่งทำให้เกิดแพลตฟอร์มรายใหม่ กระทรวงวัฒนธรรมจึงให้ความสำคัญกับการยกระดับสื่อภาพยนตร์ พร้อมผลักดันให้ผู้ประกอบการนำเนื้อหาศิลปวัฒนธรรม อาหาร สถานที่ท่องเที่ยวในประเทศไปสอดแทรกในภาพยนตร์เพื่อส่งออกสร้างรายได้เกิดกระแสความนิยมความเป็นไทย จากข้อมูลของ Frontier Economics ที่รายงานการให้บริการสตรีมมิ่งคอนเทนต์ในประเทศไทยเพิ่มขึ้น โดยในปี 2564 คนไทยเป็นสมาชิก OCC ถึง 11.3 ล้านคน มีผู้ให้บริการลงทุนในคอนเทนต์ถึง 3,700 ล้านบาท และปีนี้จะเพิ่มขึ้นเป็น 5,300 ล้านบาท ซึ่งการเพิ่มการลงทุนคอนเทนต์ดังกล่าวช่วยทำให้เกิดการจ้างงานและเศรษฐกิจหมุนเวียน จากข้อมูลปี 2563 มีการจ้างงานจาก OCC ถึง 45,000 ตำแหน่งในไทย